b'\n_START_ARTICLE_\nSilvia Federici\n_START_PARAGRAPH_\nSilvia Federici (s. 1942 Parma, Italia) on italialaissyntyinen yhdysvaltalainen historiantutkija, kansalaisaktivisti ja marxilainen feministi. Federici valmistui tohtoriksi University of Buffalosta vuonna 1967 ja h\xc3\xa4n on ty\xc3\xb6skennellyt Nigeriassa. H\xc3\xa4n opetti vuosina 1987\xe2\x80\x932005 Hofstra Universityss\xc3\xa4 New Yorkissa Yhdysvalloissa kansainv\xc3\xa4list\xc3\xa4 politiikkaa, sukupuolentutkimusta ja poliittista filosofiaa._NEWLINE_Federici oli vuonna 1972 perustamassa International Feminist Collective -j\xc3\xa4rjest\xc3\xb6\xc3\xa4, joka j\xc3\xa4rjesti kansainv\xc3\xa4lisen Wages For Housework (WFH) -kampanjan, joka vaati palkkaa kotit\xc3\xb6ist\xc3\xa4. 1990-luvulla Federici toimi kuolemanrangaistusta vastustavassa liikkeess\xc3\xa4 sek\xc3\xa4 globalisaation vastaisissa liikkeiss\xc3\xa4. H\xc3\xa4n on yksi Committee for Academic Freedom in African perustajaj\xc3\xa4senist\xc3\xa4. J\xc3\xa4rjest\xc3\xb6 tukee afrikkalaisten yliopisto-opiskelijoiden ja opettajien toimintaa taloudellisia ja opetuksellisia huononnuksia vastaan.\n_START_SECTION_\nCaliban and the Witch\n_START_PARAGRAPH_\nFedericin tunnetuin teos on vuonna 2004 ilmestynyt Caliban and the Witch, jossa h\xc3\xa4n tutkii 1500- ja 1600-lukujen noitavainojen vaikutusta siirtymisess\xc3\xa4 kapitalismiin. Kirjaa on kuvattu Marxin P\xc3\xa4\xc3\xa4oman puuttuvaksi luvuksi, sill\xc3\xa4 Federici painottaa naisten tekem\xc3\xa4n ty\xc3\xb6n riistoa, johon Marx ei kiinnitt\xc3\xa4nyt juurikaan huomiota.'